WHY NOT THEATRE COMPANY

præsenterer

**MAIREAD**

af Tanja Mastilo

**En gådefuld forestilling om kærlighed i en narcissistisk tidsalder**

****

**Gæstespil på Teatret ved Sorte Hest**

**Verdenspremiere den 15. februar 2019**

**Why Not Theatre Company glæder sig til at kunne præsentere verdenspremieren på forestillingen *MAIREAD* af dramatiker Tanja Mastilo. *MAIREAD* er en kærlighedshistorie viklet ind i en gåde, der udforsker konsekvenserne af narcissistiske relationer gennem intenst drama og sort humor.**

Vi står midt i en selvrealiseringens tid, hvor individualisme og sociale medier stærkt påvirker vores forhold til hinanden - ikke mindst når det gælder kærlighedslivet. Nye potentielle partnere kan vælges til og fra med et enkelt *swipe*, men fremelsker denne form for kontakt blot overfladiske forbindelser? De mange nye muligheder, hurtige forelskelser - og skuffelser - har svært ved at harmonere med den klassiske idé om ’den eneste ene’*.* Selvom drømmen om den evige og eksklusive kærlighed lever videre i bedste velgående, kan den i dag hurtigt blive til et indviklet mareridt.

Dette sander de fire karakterer i *MAIREAD* på brutal vis, da de vågner op i fire små celler, uden at vide hvorfor, eller hvordan, de er havnet der. Snart opdager fangerne, at de har én ting tilfælles: medfangen Mairead – og det er indviklede kærlighedsrelationer, der forbinder dem til hende. Men hvem holder dem fanget, og hvordan slipper de ud af dette mystiske fængsel?

*MAIREAD* er skrevet af den danske serbisk-fødte dramatiker Tanja Mastilo. Igennem fængselscellernes gådefulde ramme udforsker hun kærlighedens vilkår i en tidsalder, hvor narcissisme og selvrealisering er dominerende. Det mystiske setup udfolder kærlighedens problematikker, og rejser spørgsmål som mange på datingscenen vil kunne nikke genkendende til.

*MAIREAD* har verdenspremiere på Teatret ved Sorte Hest den 15. februar 2019. Tanja Mastilo udtaler:

*”Forestillingen skal udforske de løbende små skift i datingnormer, og hvordan de manifesterer sig i dag. Hver enkelt karakter i MAIREAD afspejler forskellige aspekter af moderne dating: Narcissisme, egocentrisme, flygtighed. For mig er det interessant at undersøge de aspekter, og hvordan det potentielt komplicerer, eller i hvert fald ændrer, den moderne datingscene.”*

Instruktør Nina Larissa Bassett siger om *MAIREAD*:

*“MAIREAD bringer det uhyggelige frem i hverdagens kærlighedsforhold. Hvor farligt det er at hengive sig til et menneske, hvor fanget man kan være i sin opfattelse af kærligheden. Forestillingen sætter fokus på narcissismen og kærligheden. Et psykologisk træk, der i udpræget grad kendetegner vores tid. De fleste af os har nok oplevet fragmenterede forhold, skrøbelige selvbilleder, mangel på empati eller et overdrevent behov for bekræftelse på et eller andet tidspunkt. MAIREAD stiller dette nådesløst til skue med eksistentielt drama og sort humor. Man bliver mindet om Jean-Paul Sartres berømte citat fra Lukkede Døre “Helvede er de andre” - i MAIREAD er helvede at være uden de andre.”*

På scenen kan den britiske skuespiller Kerry Norton-Griffith opleves i titelrollen som Mairead. Derudover medvirker newzealandske Nathan Meister som Peter, australske Kevin Kiernan-Molloy spiller Noah, mens rollen som Kate spilles af Sue Hansen-Styles, der udover at være skuespiller også er leder af Why Not Theatre Company.

Forestillingen spilles på letforståeligt engelsk på Teatret ved Sorte Hest i perioden 15. februar til 9. marts 2019. Billetter kan købes via [teaterbilletter.dk/forestillinger/mairead](https://www.teaterbilletter.dk/forestillinger/mairead/).

**Med venlig hilsen**

Have Kommunikation

Tlf. 33 25 21 07

**For yderligere information, kontakt venligst:**

Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

**FAKTA OM MAIREAD:**

**Medvirkende:** Kerry Norton-Griffith, Nathan Meister, Kevin Kiernan-Molloy og Sue Hansen-Styles

**Instruktør:** Nina Larissa Bassett

**Dramatiker, forfatter:** Tanja Mastilo

**Producent:** Foreningen Why Not Theatre Company

**Arrangør:** Foreningen Why Not Theatre Company

**Spillested:** Teatret ved Sorte Hest

**Spilleperiode:** 15. februar-9. marts 2019

**Forestillingen støttes af:** Scenekunstudvalget (Københavns Kommune), Oticon Fonden, Knud Højaard Fonden

**Om Why Not Theatre Company:**

Why Not Theatre Company er en professionel teaterforening, der blev stiftet i 2011. Det er i dag et af Danmarks førende professionelle, engelsktalende teatre. Deres mission er at fortælle fængende historier, som er vedkommende, engagerende og inspirerende. De dykker ned i tekster af høj litterær kvalitet og fortæller tankevækkende historier, der griber deres publikum. De spiller udelukkende på engelsk for at kunne nå et bredt publikum med interesse for international scenekunst.

Why Not Theatre Company er bl.a. kendt for succesforestillinger som *Vita and Virginia* på CaféTeatret i 2011 og Teatret ved Sorte Hest i 2016, *Wit* på Bådteatret i 2014, som CPHCulture kårede som ’Årets bedste udenlandske teaterstykke’, og *Secrets* på Halmlageret i september 2015. Senest har Why Not Theatre Company opsat *The Art of Falling* på Teatret ved Sorte Hest samt pop-up-monologen *Mr Tesla Played*, der foruden Sorte Hest turnerede i Jylland og Sverige.

**Om de medvirkende:**

**Kerry Norton-Griffith – Skuespiller**

Kerry Norton-Griffith er en britisk skuespiller, sanger og danser. Kerry er tidligere medlem af det britiske landshold i rytmisk gymnastik og har arbejdet inden for både teater, film og tv. Hun har spillet teater på bl.a. West End i London, i Hamborg og i København, mens hun på film og tv kendes bedst for sin prisvindende rolle i filmen *Toy* (2016) samt for sin medvirken i tv-serier som *Bad Girls* (2001-02) og *Battlestar Galactica* (2005-09).

Kerry er helt ekstraordinært i Danmark for at spille hovedrollen som Mairead i Why Not Theatre Companys forestilling af samme navn.

**Nathan Meister – Skuespiller**

Nathan Meister er en newzealandsk skuespiller, som er uddannet fra den newzealandske teaterskole Toi Whakaari i 2002. Siden da har han arbejdet med både film, tv og teater. Nathan har medvirket i mindre roller i storfilm som *Hobbitten* (2012), *Avatar* (2009) og i Steven Spielbergs *Tintin: Enhjørningens Hemmelighed* (2011) og blev i 2014 nomineret som ’Bedste skuespiller’ ved NZ Film Awards for sin rolle i *Realiti* (2014).

Nathan flyttede til Danmark med sin kone og tre børn i 2013 og debuterede for Why Not Theatre Company med *Secrets* i 2015, mens han havde titelrollen som Nikola Tesla i Why Not Theatre Companys pop-up-monolog *Mr Tesla Played*.

**Kevin Kiernan-Molloy – Skuespiller**

Kevin Kiernan-Molloy er en australsk skuespiller. Han blev færdiguddannet fra VCA (Victorian College of the Art) i 2010 og har siden medvirket som professionel skuespiller i teater, film og på tv.

Kevin har spillet med i en lang række teaterproduktioner i Australien samt medvirket i både spillefilm og kortfilm. Han flyttede i 2016 til København og fik sin debut hos Why Not Theatre Company i 2018 med opsætningen af *The Art of Falling* på Teatret ved Sorte Hest.

**Sue Hansen-Styles – Skuespiller og kunstnerisk leder**

Sue Hansen-Styles er autodidakt skuespiller. Sue er født, opvokset og gik på universitet i England, som hun forlod i 1994. Efter syv år i Luxembourg og Bruxelles, hvor hun spillede teater, flyttede hun til Danmark med sin danske mand. Her arbejdede hun i to år hos DR som journalist og nyhedsoplæser på ’News in English’-redaktionen.

I 2007 startede hun Why Not Theatre Company sammen med Nathalie Johnston, der siden er flyttet tilbage til England. Sue blev i 2011 kunstnerisk leder af Why Not Theatre Company og har spillet med i alle deres forestillinger siden da.

**Nina Larissa Bassett – Instruktør**

Nina Larissa Bassett har arbejdet med scenekunst i 20 år som instruktør, forfatter, konceptudvikler og kurator. Hendes arbejde har ofte været internationalt baseret, og hun arbejder pt som kunstnerisk leder af Oops Festival i Roskilde, forfatter og instruktør på Nordic Normal Cake, Please-projektet og som huskunstner hos TeaterKUNST i Kokkedal, hvor hun tidligere har været kunstnerisk leder. Ninas arbejde har kunnet opleves på festivaler over hele Europa, herunder Skotland, Tyskland, Letland og Finland.

**Tanja Mastilo – Dramatiker og forfatter**

Tanja Mastilo er en dansk serbisk-født manuskriptforfatter, som debuterede med Why Not Theatres produktion af *Secrets*. Siden da har Tanja skrevet *Mr Tesla Played*, som er en pop-up-monolog over Nikola Teslas liv, der spillede forskellige steder i København samt flere steder i Jylland og Sverige. Tanja Mastilo har været en del af Why Not Theatre siden grundlæggelsen i 2011.